[image: ISO_9001-14001_14][image: G_111]ОБЩИНА БУРГАС
8000 Бургас, ул.”Александровска” № 26
тел. централа: 056/ 84 09 15 - 19; факс: 056/ 84 13 14
www.burgas.bg; електронна поща: obshtina@burgas.bg



ДО
ОБЩИНСКИ СЪВЕТ
БУРГАС




Д О К Л А Д Н А   З А П И С К А
ОТ
Д-Р ЛОРИС МАНУЕЛЯН
ЗАМ.-КМЕТ ЗСДС ПРИ ОБЩИНА БУРГАС

Относно: Сключване на договор за съвместна дейност между "Диагностично-консултативен център Едно - Бургас" ЕООД и Дом за медико-социални грижи за деца – Бургас при осигуряването на лекари със съответни специалности, медицински и други специалисти, обслужващ персонал за нуждите Център за рехабилитация и психологическа подкрепа за децата с детска церебрална парализа, аутизъм и  соматични увреждания и техните семейства, находящ се в гр. Бургас, кв. Ветрен
	

УВАЖАЕМИ ОБЩИНСКИ СЪВЕТНИЦИ, 

Центърът за рехабилитация и психологическа подкрепа за децата с детска церебрална парализа, аутизъм и соматични увреждания и техните семейства (наричан нататък Центъра), находящ се в гр. Бургас, кв. Ветрен, е изграден в изпълнение на  проект: „Създаване на център за рехабилитация и психологическа подкрепа за децата с детска церебрална парализа, аутизъм и  соматични увреждания и техните семейства на територията на община Бургас“, ДБФП № РД-13-144/14.09.2016г, финансиран по мярка 5 от Програма BG07 „Инициативи за обществено здраве“ в рамките на Норвежкия Финансов Механизъм 2009-2014. 
За обезпечаване устойчивостта на проекта, разкриването на Центъра и неговото функциониране, Община Бургас в качеството си на бенефициент е предприела действия в тази насока. За гарантиране на институционалната устойчивост от името на Кмета Димитър Николов е внесена докладна записка, въз основа на която Общински съвет – Бургас е взел решение по т. 13 от дневния ред на заседанието, проведено на 26.09.2017 г. (Протокол № 31), с което е дал съгласие сградата, където ще се помещава центъра, медицинското оборудване и обзавеждане да бъдат внесени като непарична вноска в капитала на "Диагностично-консултативен център Едно - Бургас" ЕООД /“ДКЦI – Бургас“ ЕООД/, което е партньор по проекта. Процедурата по внасяне на апорта е в ход, като същата завършва с вписване на увеличения с непаричната вноска капитал в Търговския регистър при Агенцията по вписванията. 
По отношение на разкриването, администрирането и функционирането на центъра, както осъществяване на лечебната му дейност – предоставяне на социални, здравни, психологически и рехабилитационни услуги, така и в частта по осигуряване на финансирането му, са обсъдени различни варианти, като са съблюдавани и указанията на Управляващия орган. Администрирането на центъра следва да се осъществява от партньора по проекта – „ДКЦI – Бургас“ ЕООД. 
Общинското лечебно заведение има капацитета и съответния медицинския персонал да предоставя медицински услуги в следните области - кардиология, неврология, психиатрия, хирургия, акушерство и гинекология, детски болести, УНГ болести, ендокринология, вътрешни болести, ортопедия и травматология, ревмокардиология, физиотерапия и рехабилитация, както и съответния медицински персонал. Предвид естеството на центъра е оправдано Домът за медико-социални грижи за деца – Бургас /ДМСГД – Бургас/, известен сред обществеността и като ДМСГД „Вяра, Надежда и Любов“ да осъществява съвместни дейности с „ДКЦI – Бургас“ ЕООД. 
Домът за медико-социални грижи за деца – Бургас предоставя здравна грижа за деца от 0-3 годишна възраст в неравностойно положение според индивидуалните им потребности: продължително медицинско наблюдение, диагностика, лечение, профилактика, рехабилитация и специфични грижи за децата с хронични заболявания и медико-социални проблеми, както и алтернативни услуги в общността, и грижа от семеен тип. Към настоящия момент ДМСГД – Бургас е в процес на преструктуриране в „Център за комплексно обществено обслужване на деца с увреждания и хронични заболявания“ по смисъла на чл. 5 от Закона за лечебните заведения. Дейността на този център ще бъде насочена към предоставяне на комплексни услуги, които да удовлетворяват потребностите на детето от съхраняване на здравето, емоционално и познавателно развитие и ще бъдат насочени към осигуряване на социално благополучие, включително чрез координиране на дейностите на Центъра и с други здравни, социални и образователни услуги. При обединяване усилията на двете лечебни заведения ще бъдат осигурени и лекари със съответни специалности, медицински и други специалисти, обслужващ персонал за нуждите на Центъра. 
Сключването на договор за съвместна дейност от „ДКЦI – Бургас“ ЕООД с други лечебни заведения е възможност, позволена от Управляващия орган, като изискването е изградената инфраструктура да бъде собственост на дружеството, т.е след извършването на непаричната вноска. Даването на съгласие за сключване на такъв договор преди извършване на непаричната вноска е необходимо, с оглед възможността ДМСГД „Вяра, Надежда и Любов“– Бургас да получи субсидия от ресорното министерство, която да бъде предназначена за осъществяване дейността на Центъра. Тези обстоятелства обуславят срока на договора, минимум 5 години, предвид срока за гарантиране на устойчивост на резултатите, в това число институционалната устойчивост.   
Съгласно чл. 12, ал. 1, т. 6 от Наредба за условията и реда за  упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, Общински съвет – Бургас следва да вземе решение за сключването на договор за съвместна дейност от „ДКЦI – Бургас“ ЕООД по реда на чл. 51а, ал. 2 от Закона за общинската собственост. /отм. 01.01.2018 г./ Посоченото   нормативно изменение обуславя възможността общински съвет Бургас да вземе решение за  сключване на договор за съвместна дейност между ДКЦI – Бургас“ ЕООД и ДМСГД – Бургас.
Налице е необходимост в проекта на решение да бъде включено разпореждане за предварителното му изпълнение по чл. 60 ал. 1 от Административнопроцесуалния кодекс, предвид своевременното представяне на договора за съвместна дейност в Министерство на здравеопазването и с цел защита на обществения интерес. 
Предвид изложеното и на основание чл. 12, ал.1, т. 6 от Наредба за условията и реда за  упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, моля Общински съвет – Бургас да вземе следните


РЕШЕНИЯ:

1. Дава съгласие да бъде сключен договор за съвместна дейност между  „Диагностично-консултативен център Едно - Бургас" ЕООД  , ЕИК 102272815 и Дом за медико-социални грижи за деца „Вяра, Надежда и Любов“ – Бургас, ЕИК 000053273 при осигуряването на лекари със съответни специалности, медицински и други специалисти, обслужващ персонал за нуждите на Център за рехабилитация и психологическа подкрепа за децата с детска церебрална парализа, аутизъм и  соматични увреждания и техните семейства, находящ се в гр. Бургас, кв. Ветрен, съгласно приложения проект на договор.
2. Договорът за съвместна дейност да бъде сключен за срок от 5 години, считано от датата на вписване в Търговския регистър при Агенцията по вписванията на увеличения капитал на „Диагностично-консултативен център Едно - Бургас" ЕООД  със стойността на непаричната вноска, посочена с  Решение по т. 13 от дневния ред на заседанието, проведено на 26.09.2017 г. (Протокол № 31).
3. На основание чл. 60, ал.1 от Административнопроцесуалния кодекс, допуска предварително изпълнение на настоящото решение. 
Приложение: Проект на договор за съвместна дейност.

